Pose+praktik+møde


 * 10.000 økologiske muleposer er nu syet. Nu mangler de blot at få påtrykt lokalafdelingers logoer så er de helt klar!**

Det betyder at vi nu snart kan skifte de brune upraktiske, og alt for dyre, papirsposer ud med genanvendelige stofposer. De nye muleposer skulle gerne kunne holde til rigtig mange onsdage og på den måde på lang sigt blive en god investering for vores forening og dermed også for miljøet. Vi forventer at poserne lander på vores lager i Gladsaxe i starten af marts. Men inden da, skal vi lige have alle de praktiske detaljer på plads omkring, hvordan det hele skal foregå.

Skal afdelingerne betale for poserne eller skal medlemmerne? Skal vi have private poser eller skal poserne indgå i et pantbaseret kredsløb. I så fald hvordan håndtere vi det? Hvem skal vaske dem? Må man bruge dem til gymnastikpose? Disse og mange andre spørgsmål skal vi finde svar på inden poserne sættes i omløb.

Afdelinger bestemmer selv om de vil have muleposerne og evt. hvordan de vil håndtere dem. Men for at vi kan finde frem til nogle rigtig gode lokale løsninger der kan fungere i praksis, vil vi gerne invitere alle butiksgrupper og medlemmer til brainstorm **torsdag d. 2. Februar kl. 18.30.**

Mødet bliver holdt I forbindelse med Nørrebro afdelingens fællesspisning, så kom gerne forbi allerede kl. 17.30 og spis med inden. Mødet og fællesspisningen finder sted i “Øko Caféen 32″, Nørrebrogade 32 (gennem gården).

Vi håber at se rigtig mange af jer. Vi tror nemlig på at mange medlemmer sammen, finder frem til de bedste løsninger i fællesskab.

Bedste hilsner Sofie og Mette